**40 Χρόνια ΟΑΚΑ – Σπύρος Καπράλος, πρόεδρος Ελληνικής Ολυμπιακής Επιτροπής**

Αξιότιμε Υπουργέ,

Φίλες και φίλοι,

είμαι πολύ χαρούμενος που βρίσκομαι σήμερα εδώ, σε μια πολύ συμβολική ημέρα. Σήμερα πιστεύω ότι δεν γιορτάζει μόνο το ΟΑΚΑ, γιορτάζουν και όλοι οι άνθρωποι του αθλητισμού, είτε είναι αθλητές, είτε προπονητές, είτε διοικητικά στελέχη, είτε απλοί φίλαθλοι.

Εδώ και 40 χρόνια η ζωή όλων είναι άρρηκτα συνδεδεμένη με αυτό το υπέροχο Στάδιο που έχει στεγάσει μοναδικές στιγμές και υπέροχες αναμνήσεις.   
Ποιος δεν θυμάται το Ευρωπαϊκό Πρωτάθλημα Ανοιχτού Στίβου το 1982, την πρώτη αθλητική διοργάνωση που φιλοξενήθηκε εδώ;  
Τους Μεσογειακούς Αγώνες του 1991 και το Παγκόσμιο Πρωτάθλημα Στίβου το 1997, αλλά και πολλούς σπουδαίους αγώνες ποδοσφαίρου και μπάσκετ και φυσικά, τη μεγαλύτερη αθλητική γιορτή, τους Ολυμπιακούς Αγώνες του 2004.

Σε αυτό το χώρο κυριευτήκαμε από εθνική υπερηφάνεια και χαρά όταν είδαμε τον Νικόλα Κακλαμανάκη να ανάβει τον Ολυμπιακό Βωμό στην έναρξη των Ολυμπιακών Αγώνων. Εδώ συγκινηθήκαμε με την κατάκτηση τόσων μεταλλίων κι εδώ δακρύσαμε, όταν αντικρίσαμε την 10χρονη Φωτεινή να σβήνει την Ολυμπιακή Φλόγα στη λήξη των Αγώνων.

Πιστεύω ότι δεν υπάρχει Έλληνας που δεν έχει να διηγηθεί κάποια προσωπική του ιστορία από το Ολυμπιακό Στάδιο μέσα σε αυτά τα 40 χρόνια, ιστορία γεμάτη θέαμα και συναισθήματα.   
Και βέβαια εμείς στην Ελληνική Ολυμπιακή Επιτροπή νιώθουμε το Ολυμπιακό Αθλητικό Κέντρο Αθηνών λίγο πιο κοντά μας καθώς έχει κατασκευαστεί σε δική μας έκταση.

Φίλες και φίλοι,

όσα ζήσαμε τα τελευταία 40 χρόνια αλλά και ακόμη περισσότερα, θέλουμε να συνεχίσουμε να τα ζούμε και για τα επόμενα σαράντα χρόνια.   
Πάγια θέση της Ελληνικής Ολυμπιακής Επιτροπής είναι ότι το ΟΑΚΑ **πρέπει** να αποτελεί το σπίτι του ελληνικού αθλητισμού, όχι μόνο για τη διεξαγωγή αγώνων αλλά και για να στεγάζονται οι προπονήσεις διαφόρων ερασιτεχνικών αθλημάτων που δεν έχουν δική τους στέγη.

Όπως έχουμε πει κατά καιρούς, συμφωνούμε απόλυτα με την εκμετάλλευση των αθλητικών εγκαταστάσεων από ομάδες ή ιδιώτες, έτσι ώστε να συντηρούνται καλύτερα και να παραμένουν λειτουργικές.   
Ωστόσο δεν πρέπει να χαθούν τα προπονητήρια για τα αθλήματα που σήμερα έχουν στέγη σε αυτά, καθώς έτσι κινδυνεύει να καταστραφεί μεγάλο μέρος του ερασιτεχνικού αθλητισμού της χώρας.   
Επιπλέον **πρέπει** να έχουν τη δυνατότητα οι ομοσπονδίες μας να οργανώνουν το Πανελλήνιο Πρωτάθλημά τους μία φορά το χρόνο στο ΟΑΚΑ.

Για να μην γκρινιάζω όμως μόνο, αφού σήμερα είναι μέρα χαράς, θα ήθελα να συγχαρώ τον Υφυπουργό, Λευτέρη Αυγενάκη και τη διοίκηση του ΟΑΚΑ για τις πρωτοβουλίες που έχουν αναλάβει το τελευταίο διάστημα για την καλύτερη αξιοποίηση του.   
Πρωτοβουλίες για τη ενεργειακή αναβάθμιση του Κέντρου, για αύξηση της προσβασιμότητας του, τον ψηφιακό μετασχηματισμό του αλλά και σε διοικητικό επίπεδο την απόκτηση Οργανογράμματος και τις συνεργασίες με φορείς του αθλητισμού, του πολιτισμού και της εκπαίδευσης.

Το Ολυμπιακό Στάδιο λοιπόν, ανανεώθηκε, εκσυγχρονίστηκε και βαδίζει με μεγαλύτερη αισιοδοξία στα επόμενα 40 χρόνια.  
Εύχομαι μέσα από την καρδιά μου να αποτελέσει ένα Ολυμπιακό Πάρκο για την αθλητική οικογένεια και την κοινωνία και γραφτούν πολλές ακόμη ένδοξες σελίδες στην ιστορία του ελληνικού αθλητισμού εδώ!